Je pesniško podjetje solventno?

Ljubljana - Festival Pranger je pravzaprav edini slovenski literarni festival, katerega koncept sloni na živi razpravi njegovih gostov, ki jih pretežno sestavljajo literarni kritiki, pesniki in prevajalci. Festival, katerega večji del poteka na različnih lokacijah v idilični Rogaški Slatini pa tudi v krajih bližnje okolice, svoj obstoj upravičuje zlasti s poudarjanjem neposrednega pogovora med akterji, ki soustvarjajo življenje literarnega polja, kar vodi do tega, da se na festivalu srečajo raznoliki poetološki pogledi in ustvarjalne filozofije ter so redno zastopani predstavniki skoraj vseh generacij.

Letošnji že osmi festival, ki se bo začel z jutrišnjo prvo kritiško razpravo, ponovno prinaša tri programske sklope: razprave kritikov o poeziji, prevajalsko delavnico in konceptualno okroglo mizo. Podporni in družabni del programa sestavljajo še literarno dogajanje za otroke ter literarna branja, ki na tovrstnih dogodkih pač ne morejo manjkati.

Pogled proti Danski

Letošnji kritiki David Bandelj, Meta Kušar in Zoran Pevec so v razpravo povabili avtorje raznolikih pesniških del. Od kompetentnejših predstavnikov mlajše in srednje generacije do redkeje slavljenih in izpostavljenih avtorskih poetik, vse do prvencev, med njimi takega, ki je prejel nominacijo za obe slovenski pesniški nagradi. Med izbranimi so zbirke, ki nadaljujejo modernistični ris, take, ki poetiko selijo v drugi čas, ter take, ki - vzneseno rečeno - čas ukinjajo. Kot eno večjih zanimivosti naj omenimo le Satje Borisa A. Novaka v izboru Davida Bandlja, ki je pravzaprav pesnikov neobjavljeni prvenec iz leta 1975. Knjiga nedvomno obljublja zanimivo razpravo, saj je pesnikov opus v nadaljevanju ubral neko drugo smer, kot jo je (najbrž) nakazoval v Satju. Naj naštejemo še preostale zbirke: Za pol neba Miljane Cunta, Kot dar Primoža Čučnika, Pred začetkom Ivana Dobnika, V roki Anje Golob, Mož s petimi podplati Tine Kozin, Arie antiche Braneta Senegačnika, Sfingin hlev Iva Svetine in Knjiga teles Aleša Štegra.

Država, ki ji bo vsa pozornost namenjena v prevajalskem sklopu Prangerja, bo tokrat Danska. Pogovor o tamkajšnjem literarnem življenju je predviden v petkovem popoldanskem urniku, sledilo pa bo prevajanje izbranih slovenskih pesmi v danščino. Delavnico in pogovor, ki ju bo povezovala letošnja dobitnica Sovretove nagrade Nada Grošelj, bodo sooblikovali prevajalka Silvana Orel Kos ter mlajša danska pesnika Mette Moestrup in Palle Sigsgaard, ki ju bomo v prihodnjih dneh na Dnevnikovih kulturnih straneh predstavili z intervjujem. Danski sklop pa bo razveselil tudi take ljubitelje literarnega dogajanja, ki v vzhodno Slovenijo ne bodo potovali: jutri zvečer se bosta namreč oba danska pesnika predstavila javnosti tudi z branjem na letnem vrtu Društva slovenskih pisateljev, ki se bo začelo ob 19. uri.

O "ekonomiji" poezije

Morda najvznemirljivejša razprava na Prangerju pa se napoveduje za sobotni popoldan, ko bo Goran Č. Potočnik k pogovoru z naslovom Poezija & stečaj povabil ekonomista Bogomirja Kovača in literarnega teoretika Marijana Dovića. Takole je moderator izjasnil svoje razloge za izpostavitev problematike: pogosto se zdi, kot da poezija živi v vzporednem vesolju in ne pogleda preko svojega hrbta v materialne pogoje svojega obstoja.

Potočnik predlaga vprašanja kot, kako danes poezijo meriti z vatli ekonomskih zakonitosti, kako določiti njeno uporabno vrednost, je resnična vrednost poezije vrednost neuporabe ali šteje samo in predvsem njena estetska vrednost? In zakaj stečaj? SSKJ kot enega od dveh pomenov besede stečaj navaja: "Stanje podjetja, ko to dalj časa ne more izpolnjevati prevzetih ali sprejetih obveznosti." Poeziji posredno ali pa kar naravnost pogosto očitamo nekaj podobnega... Natančen urnik vseh predstavljenih dogodkov letošnjega Prangerja je mogoče najti na prenovljeni spletni strani www.pranger.si.
